# Guitar Hero Encore: Rocks the 80s

Guitar Hero Encore: Rocks the 80s (conegut a Europa com Guitar Hero: Rocks the 80s) és un videojoc musical desenvolupat per Harmonix i distribuït per RedOctane i Activision. Es tracta de la tercera entrega de la saga Guitar Hero però concretament n'és una expansió del segon títol, el Guitar Hero II. El videojoc va ser llançat durant el juliol i l'agost de l'any 2007.
El joc es caracteritza per utilitzar un controlador en forma de guitarra perquè el jugador pugui simular que està tocant la guitarra en un grup de rock. En tractar-se d'una expansió, el controlador es ven separat del joc i el sistema de joc és totalment igual, amb l'única variació de nou material com una nova banda sonora, personatges i escenaris, tot centrada en la dècada dels anys 80 a més d'altres personatges.
Tot i l'èxit dels seus predecessors, aquest no va tenir tan bona rebuda a causa de la manca de novetats i d'una banda sonora molt reduïda. Aquest videojoc va ser l'últim que va desenvolupar Harmonix de la saga, ja que Activision va adquirir els drets de la saga i els va delegar a la seva divisió Neversoft. Després d'això, Harmonix es va convertir en la competència dedicant-se a crear una nova saga, el Rock Band. Abans de començar el desenvolupament del joc es va produir la pèrdua dels drets per part d'Harmonix. Això representa que aquesta expansió es va realitzar per una obligació contractual amb RedOctane, ja que Harmonix ja estava treballant en la nova saga, i això va afectar en la qualitat d'aquest videojoc.

## Història

Després del gran èxit que va tenir llançament del Guitar Hero II, RedOctane va anunciar que iniciaria un conjunt expansions per la saga centrats en diferents tipus de gèneres. El videojoc va ser anunciat inicialment per la revista EGM el gener de 2007 com a Guitar Hero: 1980s Edition, i posteriorment es va anunciar el seu llançament per l'estiu del mateix any. Activision va revelar els primers detalls del joc durant el maig i també va anunciar el canvi de títol per Guitar Hero: Rocks the 80s. Només unes setmanes després, el títol es va tornar a revisar per posar el ja definitiu Guitar Hero Encore: Rocks the 80s. Tot i això, la paraula Encore va ser retirada del títol en el llançament europeu.

## Jugabilitat

El mecanisme del joc és pràcticament idèntic al seu predecessor, el Guitar Hero II. Les diferències són bàsicament estètiques, sis personatges nous (Johnny Napalm, Judy Nails, Izzy Sparks, Pandora, Axel Steel i Grim Ripper) amb estils típics dels anys 80. Els escenaris són gairebé els mateixos que l'anterior o, si més no, han estat redissenyats amb la influència dels anys 80.

## Banda sonora

Tal com indica el títol totes les cançons pertanyen a aquesta dècada, encara que se n'ha fet una excepció amb "Because, It's Midnite" que és del 2003 però es parodia l'estil dels anys 80. El repertori final es va desvetllar el 28 de juny de 2007 amb un total de 30 cançons, de les quals només cinc són gravacions originals mentre la resta són versions realitzades per WaveGroup Sound. De moment, es tracta de l'única edició de la saga que no conté cançons de bonificació.

## Recepció

El Guitar Hero Encore: Rocks the 80s va ser llançat enmig de crítiques molt poc entusiastes i va ser rebut en general, amb molts menys elogis que els dos títols anteriors. Un dels punts crítics va ser el preu massa elevat de 49,99$ considerant la banda sonora tan reduïda. L'altre punt important era la mateixa banda sonora, que tot i que alguns consideraven com a sòlida, la majoria van criticar la mala selecció de cançons. Fins i tot, la revista GameSetWatch indicava que es notava massa que el joc es tracta d'una obligació contractual per part de Harmonix, ja que els canvis respecte al Guitar Hero II són mínims.

### Controvèrsia

El 21 de novembre de 2007, la banda The Romantics va denunciar a Activision, RedOctane, Harmonix i Wavegroup Sound per la realització d'una versió sobre la cançó "What I Like About You" que hi ha al joc. Mentre els desenvolupadors asseguraven que havien adquirit els drets per realitzar la versió al joc, el grup de música al·legava que la versió era "pràcticament indistingible de la versió autèntica i això podria induir als usuaris a creure que la banda realment havia gravat la cançó pel videojoc". El 20 de desembre de 2007, Activision va guanyar el requeriment judicial preliminar pel qual s'impedia el bloqueig de les vendes del joc, encara que les qüestions sobre danys i perjudicis encara segueixen sense determinar. La celebració de l'audiència final estava programada pel dia 9 de juliol de 2008.

## Referències

* ↑ Faylor, Chris. «Guitar Hero 80s Arrives in Limozeen with Dead Kennedys on July 24» (en anglès). Shacknews, 28-06-2007. [Consulta: 17 setembre 2008].
* ↑ Smith, Stevie. «New releases for week ending July 27» (en anglès). GamerSquad, 23-07-2007. Arxivat de l'original el 2007-09-29. [Consulta: 17 setembre 2008].
* ↑ Andrew. «Guitar Hero Encore has arrived» (en anglès). Gameplanet Store, 31-07-2007. Arxivat de l'original el 2008-12-20. [Consulta: 16 setembre 2008].
* ↑ «Guitar Hero: Rocks the 80s» (en anglès). Amazon UK. [Consulta: 17 setembre 2008].
* ↑ Brightman, James. «Guitar Hero Development Goes to Neversoft» (en anglès). Gamedaily, 16-01-2007. [Consulta: 16 setembre 2008].
* ↑ Shoemaker, Brad. «Guitar Hero Encore: Rocks the 80s Hands On» (en anglès). Gamespot, 24-05-2007. Arxivat de l'original el 2007-09-29. [Consulta: 17 setembre 2008].
* ↑ Vore, Bryan. «RedOctane CEO Spills The Beans On Guitar Hero 2» (en anglès). Game Informer, 07-03-2006. Arxivat de l'original el 2008-06-10. [Consulta: 17 setembre 2008].
* ↑ Snow, Blake. «New EGM Reveals Guitar Hero 1980s Edition (PS2)» (en anglès). Joystiq, 12-01-2007. [Consulta: 17 setembre 2008].
* ↑ «Activision Pays Homage With Guitar Hero: Rocks the 80s» (en anglès). Activision, 10-05-2007. [Consulta: 17 setembre 2008].
* ↑ Cork, Jeff. «Video of Guitar Hero Encore: Rocks the 80s» (en anglès). Game Informer, 25-05-2007. [Consulta: 17 setembre 2008].
* ↑ Accardo, Sal. «Guitar Hero Encore: Rocks the 80s Final Set List Announced» (en anglès). Gamespy, 28-06-2007. [Consulta: 18 setembre 2008].
* ↑ Barr, Chris Scott. «Confirmed - No bonus tracks for Guitar Hero 80s» (en anglès). Slashgear, 03-06-2007. [Consulta: 18 setembre 2008].
* ↑ Roper, Chris. «Guitar Hero Encore: Rocks the 80s review» (en anglès). IGN, 23-07-2007. [Consulta: 18 setembre 2008].
* ↑ Simon Carless. «Opinion: Guitar Hero '80s Is Harmonix's 'Metal Machine Music'?» (en anglès). GameSetWatch, 12-08-2007. Arxivat de l'original el 2020-10-23. [Consulta: 18 setembre 2008].
* ↑ Faylor, Chris. «Activision Wins First Round of Too-accurate Guitar Hero Cover Case» (en anglès). Shacknews, 20-12-2007. [Consulta: 18 setembre 2008].
* ↑ Hochberg, Bill. «Guitar Hero, Rock Band and the Rock 'n' Roll Money Machine» (en anglès). Wired, 02-08-2008. [Consulta: 18 setembre 2008].

## Enllaços externs

* Lloc oficial Guitar Hero Encore: Rocks the 80s Arxivat 2007-09-27 a Wayback Machine.